L'Eliana celebra el Dia d'Europa amb una visita educativa a Mirande
09 de maig de 2025

• L'alcalde participa en l'aniversari de l'agermanament de Mirande amb un emotiu missatge institucional.

L'Eliana s'ha sumat aquesta setmana a les celebracions del Dia d'Europa organitzades a Mirande (França), localitat amb la qual manté un estret vincle d'agermanament des de fa més de tres dècades. La commemoració ha coincidit amb el 60é aniversari de l'agermanament de Mirande amb diversos municipis europeus, entre ells, Tubbergen (Països Baixos), Altenkirchen (Alemanya), Tard (Hongria) i la també agermanada amb l'Eliana, San Mauro (Itàlia).

La representació de l'Eliana ha estat marcada per la participació de 40 estudiants i professors de l'IES, que han viatjat a la localitat francesa com a part d'un programa d'intercanvi cultural i educatiu, i per la intervenció de l'alcalde, Salva Torrent, a través d'un vídeo institucional enviat per a l'ocasió.

En el seu missatge, el primer edil ha posat en valor els llaços històrics d'amistat i cooperació entre l'Eliana i Mirande, i ha volgut reconéixer la labor de les anteriors corporacions municipals, així com la de l'Associació d'Agermanament, que ha estat clau en el manteniment d'aquest vincle europeu al llarg del temps. També ha agraït el compromís de famílies, esportistes i joves que participen en els intercanvis, “veritables protagonistes de l'esperit europeu”, en paraules de l'alcalde.

“Aquest aniversari no sols és una celebració del passat compartit, sinó també una oportunitat per a mirar el futur amb esperança i compromís”, ha destacat Torrent, qui ha aprofitat la seua intervenció per a reafirmar la importància del projecte europeu com a garant dels drets, les llibertats i la convivència entre els pobles.

Amb aquesta participació, l'Eliana renova el seu compromís amb els valors de l'agermanament, la cooperació internacional i la construcció d'una Europa més unida, inclusiva i solidària.